Il-Kummissjoni Ewropea llum qed taġixxi biex timmodernizza l-mobilità u t-trasport Ewropej. L-għan huwa li tgħin lis-settur jibqa' kompetittiv fi tranżizzjoni soċjalment ġusta lejn l-enerġija nadifa u d-diġitalizzazzjoni. “L-Ewropa Attiva” huwa sett ta' inizjattivi fuq firxa wiesgħa li se jagħmel it-traffiku aktar sikur; iħeġġeġ l-adozzjoni ta' sistemi ta' tariffi tat-triq aktar ġusti; inaqqas l-emissjonijiet tas-CO2, it-tniġġis tal-arja u l-konġestjoni; inaqqas il-burokrazija għan-negozji; jiġġieled kontra l-impjieg illeċitu u jiżgura kundizzjonijiet xierqa u ħinijiet ta' mistrieħ għall-ħaddiema. Il-benefiċċji fuq perjodu twil ta' dawn il-miżuri se jiġu estiżi ħafna aktar lil hinn mis-settur tat-trasport billi jippromwovu l-impjiegi, it-tkabbir u l-investiment, isaħħu l-ġustizzja soċjali, iżidu l-għażliet tal-konsumaturi u jpoġġu lill-Ewropa fuq it-triq lejn emissjonijiet baxxi. Il-Viċi President għall-Unjoni tal-Enerġija Maroš Šefčovič qal: “Qed naraw id-dinja ta' trasport tinbidel fondamentalment. L-Ewropa għandha taħtaf din l-opportunità u ssawar il-futur tal-mobilità. Din hija opportunità unika biex “nivvintaw ir-rota mill-ġdid”. Nixtieq li l-industrija tagħna mhux biss tkun parti mill-proċess ta' bidla globali iżda li tmexxih hi." Il-Viċi President għall-Impjiegi, it-Tkabbir, l-Investiment u l-Kompetittività, Jyrki Katainen qal: “L-approċċ tagħna lejn il-mobilità huwa ħafna usa' mis-settur tat-trasport. Inħarsu lejn l-iżviluppi l-ġodda fit-trasport anki fil-kuntest ta' xejriet ekonomiċi emerġenti bħall-ekonomija kollaborattiva jew l-ekonomija ċirkolari. Għaldaqstant, din hija opportunità biex nimmodernizzaw l-ekonomija Ewropea kollha u nġibuha aktar sostenibbli.” Il-Kummissarju għat-Trasport Violeta Bulc qalet: “L-UE għandha opportunità unika mhux biss biex tmexxi l-modernizzazzjoni tat-trasport fuq it-triq fl-Ewropa, iżda anki globalment. Ir-riformi tagħna se jistabbilixxu l-fundament għal soluzzjonijiet tat-toroq diġitali u standardizzati, kundizzjonijiet soċjali aktar ġusti u regoli tas-suq li jistgħu jiġu infurzati. Se jgħinu biex inaqqsu l-ispejjeż soċjoekonomiċi tat-trasport, bħall-ħin mitluf fit-traffiku, fatalitajiet fuq it-triq u korrimenti serji, riskji għas-saħħa mit-tniġġis u l-ħsejjes, filwaqt li jiġu moqdija l-ħtiġijiet taċ-ċittadini, tan-negozji u tan-natura. Standards komuni u servizzi transfruntiera se jagħmlu realtà wkoll l-ivvjaġġar multimodali mal-Ewropa kollha.” Il-mobilità għandha influwenza kbira fuq il-ħajja ta' kuljum taċ-ċittadini Ewropej u timpjega direttament aktar minn 11-il miljun persuna. Madankollu, is-settur għaddej minn għadd ta' trasformazzjonijiet soċjali, ekonomiċi u teknoloġiċi b'rata li dejjem tiżdied. L-aħjar użu ta' dawn it-trasformazzjonijiet huwa essenzjali biex naslu għal Ewropa li tipproteġi, issaħħaħ u tiddefendi - prijorità politika għall-Kummissjoni Juncker. Għal dan l-għan, illum, il-Kummissjoni adottat strateġija fit-tul biex dawn l-isfidi tibdilhom f'opportunitajiet u sal-2025 tikseb mobilità kompetittiva, soċjalment ġusta u intelliġenti. L-UE se tmexxi din it-tranżizzjoni permezz ta' leġiżlazzjoni mmirata u miżuri ta' appoġġ, kif ukoll permezz tal-investiment fl-infrastruttura, ir-riċerka u l-innovazzjoni. Dan se jiżgura li fl-Ewropa jiġu żviluppati, offruti u manifatturati l-aħjar soluzzjonijiet ta' mobilità konnessa u awtomatizzata mingħajr ħsara għall-ambjent, bl-aħjar tagħmir u vetturi għat-trasport. Diġà hemm l-ewwel serje ta' 8 inizjattivi leġiżlattivi li jimmiraw speċifikament it-trasport bit-triq. Dan is-settur huwa ta' importanza partikolari peress li jimpjega b'mod dirett 5 miljun Ewropew, filwaqt li jikkontribwixxi għal kważi għoxrin fil-mija tal-emissjonijiet ta' gassijiet serra fl-UE. Il-proposti se jtejbu l-funzjonament tas-suq tat-trasport tal-merkanzija bit-triq u jgħinu biex jitjiebu l-kundizzjonijiet soċjali u ta' impjieg tal-ħaddiema. Dan se jsir billi jiżdied l-infurzar, jiġu miġġielda l-prattiki ta' impjieg illegali, jitnaqqas il-piż amministrattiv għall-kumpaniji u jiġu ċċarati r-regoli attwali, pereżempju rigward l-applikazzjoni tal-liġijiet tal-paga minima nazzjonali. Il-Kummissjoni qiegħda wkoll tippromwovi soluzzjonijiet ta' mobilità mingħajr xkiel sabiex iċ-ċittadini u l-impriżi jkunu jistgħu jivvjaġġaw mal-Ewropa aktar faċilment. F'dan is-sens, il-proposta biex tiżdied l-interoperabbiltà bejn is-sistemi ta' pedaġġ, tippermetti lill-utenti tat-toroq isuqu kullimkien fl-UE mingħajr ma jħabblu rashom dwar id-diversi formalitajiet amministrattivi. Speċifikazzjonijiet komuni għad-dejta dwar it-trasport pubbliku se jippermettu lill-passiġġieri jippjanaw aħjar il-vjaġġ tagħhom u jsegwu l-aħjar rotta anki jekk din taqsam fruntiera. L-ewwel lott ta' 8 proposti se jiġu kkomplementati minn proposti oħra tul it-12-il xahar li ġejjin, inkluż dwar standards ta' emissjonijiet għall-karozzi u l-vannijiet għal wara l-2020, kif ukoll, għall-ewwel darba, standards ta' emissjonijiet għall-vetturi tqal, li jsegwu l-proposta tal-lum dwar il-monitoraġġ u r-rapportar tal-emissjonijiet ta' CO2 u l-konsum tal-fjuwil mill-vetturi tqal. Dawn il-proposti se jkomplu jagħtu spinta lill-innovazzjoni; itejbu l-kompetittività, jnaqqsu l-emissjonijiet tas-CO2, itejbu l-kwalità tal-arja u tas-saħħa pubblika u jżidu s-sikurezza tat-trasport. Informazzjoni ta' sfond It-trasport u l-mobilità huma vitali għall-ekonomija u l-kompetittività tal-Ewropa. Din l-importanza hija riflessa f'firxa wiesgħa ta' oqfsa ta' politika tal-UE oħra b'influwenza deċiżiva fuq is-settur. Is-suċċessi tal-prijoritajiet tal-Kummissjoni Juncker dwar l-Unjoni tal-Enerġija, is-Suq Uniku Diġitali u l-Aġenda għall-Impjiegi, it-Tkabbir u l-Investiment kollha jikkontribwixxu għat-trasport u l-mobilità. L-Istrateġija tal-Unjoni tal-Enerġija ta' Frar 2015 identifikat it-tranżizzjoni lejn settur tat-trasport dekarbonizzat u effiċjenti fl-użu tal-enerġija bħala wieħed mill-oqsma ta' azzjoni ewlenin tagħha. Il-miżuri li diġà kienu deskritti fil-qosor fl-Istrateġija għal Mobilità b'Emissjonijiet Baxxi li ġiet adottata f'Lulju 2016 issa se jiġu implimentati. L-investiment fl-infrastruttura permezz tal-Pjan ta' Investiment għall-Ewropa jipprovdi stimolu qawwi għat-twaqqif tal-mobilità Ewropea konnessa, kompetittiva u mingħajr ħsara għall-ambjent tal-futur. Għal aktar tagħrif Skeda informattiva: L-Ewropa Attiva - Ħarsa ġenerali Skeda informattiva: Mobilità Nadifa Skeda informattiva: Mobilità kompetittiva u soċjalment ġusta Skeda informattiva: Mobilità konnessa L-Ewropa Attiva: Mistoqsijiet u Tweġibiet L-inizjattivi tal-Kummissjoni